Марко Ганчев
Обятия

chitanka.info

Веднъж разтвориш ли обятия

към първата жена — и край:

обятията са разпятия

без възкресение и рай.

Заключиш ли се, по вратите ти

ще удря яростен юмрук

тях да разтвори и гърдите ти.

И друг — с по-тих, но страшен звук.

Теб, от прегръдка прокълнатия,

докрай жена или дете

ще те преследват за обятия,

разтворили обятия и те.

Задоволявани и мамени

и на последния ти праг

ще хлопат с буци пръст и камъни,

разтворили прегръдки пак.

Дори постигнал свободата си —

съпруг, родител, сродник скъп —

ще отделиш от тях душата си

с лице към тях, а не със гръб.

1988

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.